**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Ιουλίου 2022, ημέρα Πέμπτη και ώρα 16.25΄μ.μ., στην Αίθουσα «**Προέδρου Αθανασίου Κωνστ. Τσαλδάρη» (223)**, του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις».

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Σκανδαλίδης Κωνσταντίνος, Λαμπρούλης Γεώργιος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα, κύριε Υπουργέ, καλησπέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την «Επεξεργασία και εξέταση του σχεδίου νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις»».

Πριν ξεκινήσουμε με τον Εισηγητή της Πλειοψηφίας, να σας ενημερώσω ότι οι προτεινόμενες επόμενες συνεδριάσεις είναι αύριο, Παρασκευή, ώρα 10.00΄π.μ, οι φορείς. Επειδή εκτιμάται ότι ο αριθμός των φορέων, που θα προσκληθούν, θα είναι μικρός, προτείνω στις 11.00΄π.μ., να ξεκινήσει η τρίτη συνεδρίαση. Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστώ πολύ.

Η τέταρτη συνεδρίαση και β΄ ανάγνωση του νομοσχεδίου, είναι την ερχόμενη Δευτέρα, στις 14.00΄ μ.μ..

Ευχαριστούμε πολύ.

Οι Εισηγητές των κομμάτων, παρακαλώ πολύ, να προτείνουν τους φορείς που θα ήθελαν να προσκληθούν και το λόγο έχει ο Εισηγητής της Πλειοψηφίας, κ. Σάββας Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας):** Κύριε Πρόεδρε, ευχαριστώ.

Επειδή και εσείς το είπατε ότι, δεν θα υπάρχουν πολλοί φορείς, νομίζω ότι το νομοσχέδιο αφορά συγκεκριμένο κλάδο. Προτείνω, λοιπόν, την Ομοσπονδία Εκτελωνιστών Ελλάδος, το Σύνδεσμο Ελλήνων Τελωνειακών Αντιπροσώπων και την Ομοσπονδία Τελωνειακών, η οποία βεβαίως, δεν έχει, αλλά είναι συναφής υπηρεσία και μπορεί να πει τις απόψεις της, διότι το νομοσχέδιο περιλαμβάνει τελωνειακές διατάξεις.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Περιλαμβάνει τελωνειακές διατάξεις.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας):** Αυτούς τους τρεις φορείς προτείνω.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Θα μας δώσετε, φαντάζομαι, γραπτώς τα ονόματά τους;

Τον λόγο έχει ο Εισηγητής της Μειοψηφίας.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Κύριε Πρόεδρε, σας το έχω στείλει και με email, αλλά, επαναλαμβάνω για να καταγραφεί στα πρακτικά. Προτείνουμε την Ομοσπονδία Τελωνειακών Υπαλλήλων, το Σύλλογο Εκτελωνιστών - Τελωνειακών Αντιπροσώπων Πειραιώς-Αθηνών και την Ομοσπονδία Εκτελωνιστών της Ελλάδος. Τρεις φορείς, λοιπόν.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Προτείνουμε την Ομοσπονδία Τελωνειακών Υπαλλήλων, την Ομοσπονδία Εκτελωνιστών και το Σύνδεσμο Τελωνειακών Αντιπροσώπων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Έχω καλυφθεί.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ.

Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Συμφωνούμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ.

Έχουμε τους φορείς που προτείνατε. Θα κληθούν όλοι οι φορείς, οπότε μπορεί ο Εισηγητής της Πλειοψηφίας, κ. Αναστασιάδης, να πάρει το λόγο, επί του νομοσχεδίου.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα το νομοσχέδιο του Υπουργείου Οικονομικών με θέμα «Ενσωμάτωση στην ελληνική νομοθεσία της Ευρωπαϊκής Οδηγίας 262/ 2020 του Συμβουλίου της 19ης Δεκεμβρίου του 2019 για τη θέσπιση του γενικού καθεστώτος των ειδικών φόρων κατανάλωσης, άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις».

Συζητάμε ουσιαστικά για μία δέσμη παρεμβάσεων στο ισχύον νομοθετικό πλαίσιο που απηχεί το πνεύμα εκσυγχρονισμού, απλοποίησης και επιτάχυνσης διαδικασιών, με παράλληλο περιορισμό πολυάριθμων υφιστάμενων στρεβλώσεων, πάσης φύσεως εμποδίων, γραφειοκρατικών και άλλων, καθώς και μιας σειράς παρωχημένων ρυθμίσεων.

Είναι παρεμβάσεις που έρχονται να απαντήσουν στις πολλαπλές και σύνθετες σύγχρονες προκλήσεις στο πεδίο της διαχείρισης του όγκου των διεθνών εμπορικών συναλλαγών.

Πρόκειται για ρυθμίσεις που έρχονται να προστεθούν στη στρατηγική ατζέντα της Κυβέρνησής μας για θεμελιώδεις και γενναίες μεταρρυθμίσεις, οι οποίες εφαρμόζονται συστηματικά την τελευταία τριετία και απλώνονται βαθμιαία σε όλους τους κλάδους της ελληνικής οικονομίας.

Στο πλαίσιο αυτό το Υπουργείο Οικονομικών καταθέτει το παρόν σχέδιο νόμου, με το οποίο οι ρυθμίσεις του πρώτου μέρους έχουν στόχο τη δημιουργία ενός ευνοϊκού νομοθετικού και κανονιστικού πλαισίου για την ομαλή λειτουργία της αγοράς αλκοολούχων, καπνού και ενέργειας.

Πιο συγκεκριμένα, με τις προτεινόμενες διατάξεις ενσωματώνεται στο εσωτερικό μας δίκαιο η Ευρωπαϊκή Οδηγία 262 του 2020 του Συμβουλίου της 19ης Δεκεμβρίου του 2019, που έχει ως στόχο την εναρμόνιση των ειδικών φόρων κατανάλωσης, που επιβάλλονται στα αλκοολούχα ποτά, τον καπνό και την ενέργεια, ώστε να διασφαλίζεται η ορθή λειτουργία της εσωτερικής αγοράς.

Η παρούσα Οδηγία αναδιατυπώνει την Οδηγία 118/2008 και θα τεθεί πλήρως σε ισχύ την 13η Φεβρουαρίου του 2023.

Με τις ρυθμίσεις που προτείνονται, καθορίζονται οι όροι και οι διαδικασίες για ζητήματα όπως, η παραγωγή, η διακίνηση, η αποθήκευση, η καταστροφή και οι απώλειες, καθώς και οι εξ αποστάσεως πωλήσεις των εν λόγω προϊόντων.

Επίσης, ρυθμίζονται ζητήματα σχετικά με το απαιτητό του φόρου και κατά περίπτωση την επιστροφή ή διαγραφή του, καθώς και τυχόν απαλλαγές.

Ειδικότερα τροποποιούνται διατάξεις του Εθνικού Τελωνειακού Κώδικα του ν. 2960/2001, σχετικά με το γενικό καθεστώς των ειδικών φόρων κατανάλωσης και εισάγονται νέες ρυθμίσεις, κυρίως όσον αφορά στην ηλεκτρονική παρακολούθηση των προϊόντων ειδικού φόρου κατανάλωσης, τα οποία είτε έχουν φορολογηθεί σε κάποιο κράτος μέλος της Ευρωπαϊκής Ένωσης και διακινούνται προς άλλο κράτος μέλος, εν προκειμένω, την Ελλάδα, όπου οφείλεται ο αναλογούν ειδικός φόρος για τον οποίο προβλέπεται επιστροφή στο κράτος μέλος αποστολής είτε έχουν φορολογηθεί στη χώρα μας και αποστέλλονται στη συνέχεια προς άλλο κράτος μέλος της, όπου θα καταβληθεί εκ νέου, ο φόρος, ο οποίος θα επιστραφεί στον Έλληνα αποστολέα από τις εθνικές τελωνειακές αρχές, με την επιβεβαίωση της παραλαβής.

Επίσης, οι ρυθμίσεις που συζητάμε, διασφαλίζουν τη συντονισμένη εφαρμογή των τελωνειακών διαδικασιών που προβλέπονται από τον Ενωσιακό Τελωνειακό Κώδικα και των διαδικασιών Ειδικού Φόρου Κατανάλωσης σε θέματα εξαγωγής.

Μία βασική αλλαγή που εισάγει η Ευρωπαϊκή Οδηγία είναι η εφαρμογή της ηλεκτρονικής παρακολούθησης των διακινήσεων φορολογουμένων προϊόντων μεταξύ των κρατών μελών της Ευρωπαϊκής Ένωσης, οι οποίες, μέχρι τώρα, γίνονται χειρόγραφα, γεγονός που σε κάποιες περιπτώσεις καθιστά επισφαλή την είσπραξη των αναλογούντων φόρων στο κράτος μέλος προορισμού και την αντίστοιχη επιστροφή τους στο κράτος μέλος αποστολής.

 Η ενσωμάτωση των διατάξεων της Ευρωπαϊκής Οδηγίας που επιφέρει πολλές απλουστεύσεις σε σχέση με τις τελωνειακές διαδικασίες, είναι αναγκαία, προκειμένου η χώρα μας να εκπληρώσει τις υποχρεώσεις της για την εφαρμογή της ενωσιακής νομοθεσίας στο εσωτερικό δίκαιο.

Στόχος, είναι η εισαγωγή του θεσμικού πλαισίου που θα αποτελέσει τη βάση για τις αναγκαίες μηχανογραφικές αλλαγές στο τελωνειακό πληροφοριακό σύστημα, ώστε να καταστεί δυνατή η εφαρμογή τους τη 13η Φεβρουαρίου του 2023, ημερομηνία έναρξης ισχύος των προτεινόμενων διατάξεων.

Το δεύτερο μέρος του σχεδίου νόμου, έρχεται να ρυθμίσει ζητήματα τελωνειακής αντιπροσώπευσης εν γένει και ειδικότερα της άσκησης του επαγγέλματος του τελωνειακού αντιπροσώπου, με την αναθεώρηση του ισχύοντος πλαισίου περί εκτελωνιστών και την εισαγωγή νέων προβλέψεων.

Συγκεκριμένα, ανακαθορίζονται οι όροι και οι προϋποθέσεις για την άσκηση της τελωνειακής αντιπροσώπευσης και ρυθμίζεται η άσκηση του επαγγέλματος του τελωνειακού αντιπροσώπου στο πλαίσιο του Κανονισμού 952 του 2013 του Ευρωπαϊκού Κοινοβουλίου και Συμβουλίου της 9ης Οκτωβρίου του 2013, για τη θέσπιση του Ενωσιακού Τελωνειακού Κώδικα, ο οποίος εφαρμόζεται από όλα τα κράτη-μέλη της Ευρωπαϊκής Ένωσης.

Μεταξύ άλλων, ο Ενωσιακός Τελωνιακός Κώδικας θέτει ως βασική αρχή την ολοκλήρωση της μετάβασης των τελωνείων σε ηλεκτρονικό περιβάλλον χωρίς χαρτί, την απλούστευση των τελωνειακών κανόνων και καθεστώτων και τη διευκόλυνση των αποτελεσματικότερων τελωνειακών συναλλαγών, σύμφωνα με τις σύγχρονες ανάγκες.

Ταυτόχρονα, καταργείται ο νόμος 718 του 1977, περί εκτελωνιστών. Είναι ένας νόμος που κοντεύει να κλείσει μισό αιώνα περίπου και όπως είναι φυσικό, περιλαμβάνει παρωχημένες πλέον προβλέψεις και δεν καλύπτει πλήρως το πλαίσιο άσκησης της τελωνειακής αντιπροσώπευσης και ιδίως, του επαγγέλματος των εκτελωνιστών.

Τροποποιήθηκε αποσπασματικά από το ν.4093/2012 και το ν.4111/2013, με αποτέλεσμα, να προκύπτουν πολλές ασάφειες και να εκκρεμούν ζητήματα προς ρύθμιση. Δεν νομίζω ότι θα διαφωνήσει κανείς, πως ο νόμος αυτός έπρεπε να αλλάξει.

Το νομοσχέδιο προσαρμόζει τη θεσμική αντιμετώπιση των τελωνειακών αντιπροσώπων στις προδιαγραφές και τις ανάγκες του σύγχρονου διεθνούς εμπορίου, για αποτελεσματικότερες και ταχύτερες τελωνειακές συναλλαγές και ενσωματώνει νέες έννοιες, σε σχέση με την επαγγελματική επάρκεια του εκτελωνιστή σε τελωνειακά θέματα.

Μία σημαντική αλλαγή που επέρχεται, είναι ότι καταργούνται οι εξετάσεις για την απόκτηση πιστοποίησης επάρκειας εκτελωνιστή και εισάγεται η πρόβλεψη για συγκεκριμένα προγράμματα πιστοποίησης από ειδικά διαπιστευμένους φορείς.

Στο πλαίσιο αυτό, εντάσσεται και η πρόβλεψη για επιμόρφωση καθ’ όλη τη διάρκεια της επαγγελματικής δραστηριοποίησης των τελωνειακών αντιπροσώπων. Αυτό είναι ιδιαίτερα σημαντικό σε μία εποχή που σε ευρωπαϊκό επίπεδο οι εξελίξεις των τελευταίων χρόνων που σχετίζονται με την εφαρμογή του Ενωσιακού Τελωνειακού Κώδικα, έχουν οδηγήσει τους επαγγελματίες του κλάδου στο να επανεξετάσουν τον ρόλο και την τεχνολογία τους, προκειμένου να πληρούν καλύτερα τις ολοένα και πιο απαιτούμενες προδιαγραφές.

Επιπλέον, με την προτεινόμενη ρύθμιση, διαφοροποιούνται οι όροι άσκησης και η ευθύνη που απορρέει ανάλογα με το είδος της τελωνειακής αντιπροσώπευσης, άμεσης ή έμμεσης. Παρέχεται η δυνατότητα σε τελωνειακούς αντιπροσώπους που ασκούν το επάγγελμα σε άλλη χώρα, να το ασκήσουν και στην Ελλάδα, υπό συγκεκριμένες προϋποθέσεις.

Καθορίζονται συγκεκριμένες υποχρεώσεις των επαγγελματιών τελωνειακών αντιπροσώπων, μεταξύ των οποίων, η τήρηση του Κώδικα Δεοντολογίας και του χάρτη ποιότητας που καταρτίστηκαν από τη Διεθνή Συνομοσπονδία Εκτελωνιστών, σε πανευρωπαϊκό επίπεδο.

Τέλος, αλλάζει ο τρόπος με τον οποίο ασκείται πειθαρχική εξουσία στους επαγγελματίες τελωνειακούς αντιπροσώπους και οι περιπτώσεις που η νομοθεσία αφήνει ακάλυπτες όσους εντοπίστηκαν και τώρα καλύπτονται.

Με αυτές τις νομοθετικές παρεμβάσεις, εκσυγχρονίζουμε το πλαίσιο άσκησης της τελωνειακής αντιπροσώπευσης και του επαγγέλματος του τελωνειακού αντιπροσώπου, διασφαλίζοντας έτσι την ορθή εφαρμογή των τελωνειακών διαδικασιών και των δασμολογικών ρυθμίσεων της ασφάλειας των πολιτών του περιβάλλοντος και των δημοσιονομικών συμφερόντων της χώρας και των άλλων κρατών-μελών της Ευρωπαϊκής Ένωσης.

Επιπλέον σε ότι αφορά τους τελωνειακούς αντιπροσώπους, οι ρυθμίσεις του νομοσχεδίου αναδεικνύουν τον κομβικό ρόλο τους στην εξυπηρέτηση των εμπορευματικών ροών, την πάταξη του λαθρεμπορίου, την τόνωση των δημοσίων εσόδων και την επιχειρηματική ανάπτυξη, στο σύγχρονο πλαίσιο των αυξημένων απαιτήσεων της παγκόσμιας αγοράς.

Η υποδοχή των προτεινόμενων ρυθμίσεων από τους ενδιαφερόμενους κλάδους κατά τη διαδικασία της δημόσιας διαβούλευσης, ήταν θετική και εποικοδομητική, πράγμα που δείχνει ότι το σχέδιο νόμου κινείται με αποτελεσματικότητα στη σωστή κατεύθυνση.

Τέλος, από τις υπόλοιπες ρυθμίσεις του τρίτου μέρους, θα ήθελα να σταθώ στην πρόβλεψη που ενισχύει την προστασία από φαινόμενα λαθρεμπορίου και παρεμπορίου αλκοολούχων ποτών, με τη σφράγιση των επιχειρήσεων των παραβατών. Αντιμετωπίζονται έτσι οι παραβάσεις, που πέρα από τον προφανή οικονομικό αντίκτυπο, εγείρουν και σοβαρά ζητήματα που συνδέονται με την ασφαλή κατανάλωση.

Εν κατακλείδι, κυρίες και κύριοι συνάδελφοι, το σχέδιο νόμου που συζητούμε και επεξεργαζόμαστε σήμερα στην Επιτροπή, ανταποκρίνεται σε πολλαπλή αναγκαιότητα.

Το Υπουργείο Οικονομικών και συνολικά η Κυβέρνηση, προχωρά στην εφαρμογή ενός συνεκτικού και σύγχρονου θεσμικού πλαισίου σε νευραλγικούς τομείς της οικονομικής δραστηριότητας, που εντάσσεται απολύτως στις στρατηγικές κατευθύνσεις του Σχεδίου Ανάκαμψης και Ανθεκτικότητας της χώρας μας.

Βασική στόχευση του νομοθετικού μας έργου, είναι ένα πιο εξωστρεφές ανταγωνιστικό οικονομικό μοντέλο, με πιο αποτελεσματικό κράτος και λιγότερη γραφειοκρατία, με δραστικά μειωμένη παραοικονομία, με δίκαιο και ευνοϊκό για την ανάπτυξη φορολογικό σύστημα, υπερψηφίζουμε το νομοσχέδιο και καλώ και όλα τα άλλα Κόμματα, να κάνουν το ίδιο.

Σας ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ, κ. Αναστασιάδη.

Σε αυτό το σημείο θα ήθελα να ανακοινώσω στο Σώμα της Επιτροπής, τους φορείς που θα καλέσουμε, κυρίες και κύριοι συνάδελφοι. Οι φορείς είναι οι εξής: Η Ο.Τ.Υ.Ε., δηλαδή η Ομοσπονδία Τελωνειακών Υπαλλήλων Ελλάδος, ο ΣΥ.Ε.Τ.Α.Π.Α., ο Σύλλογος Εκτελωνιστών Τελωνειακών Αντιπροσώπων Πειραιώς Αθηνών, η Ομοσπονδία Εκτελωνιστών Ελλάδος και ο Σύνδεσμος Ελλήνων Τελωνειακών Αντιπροσώπων.

Είναι διαφορετικός εκπρόσωπος. Συνεπώς, έχουμε καλέσει όλους τους φορείς που προτείνατε και αποδεσμεύομαι τον κ. Αναστασιάδη, διότι έχει υποχρέωση σε άλλη Επιτροπή, την ίδια ώρα και μπορούμε να συνεχίσουμε με τον Εισηγητή της Μειοψηφίας, τον κύριο Αλεξιάδη.

Το λόγο έχει ο κύριος Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Σας ευχαριστώ πολύ, κύριε Πρόεδρε.

Θα ήθελα πριν ξεκινήσω να μας απαντήσετε, κύριε Πρόεδρε, εάν έχει στείλει η ΑΑΔΕ τα στοιχεία τα οποία εκκρεμούν και έχουμε ζητήσει από 2 Ιουνίου 2022.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ναι, να σας απαντήσω, ήθελα να το πω και στην αρχή της συνεδρίασης.

Έχω επικοινωνήσει με τον Διοικητή της ΑΑΔΕ, τον κ. Πιτσιλή, εδώ και δέκα μέρες, περίπου. Του είπα ότι πρέπει οπωσδήποτε να έχουμε ένα κείμενο με απαντήσεις στα θέματα που έθεσαν οι συνάδελφοι μου και υποσχέθηκε, ότι θα το κάνει. Μέχρι σήμερα δεν έχω πάρει, κύριε Αλεξιάδη, κείμενο απαντήσεων. Εννοείται ότι αμέσως μόλις κατατεθεί στην Επιτροπή μας, θα το πάρει και ο κύριος Υπουργός και όλοι οι συνάδελφοι.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ωραία, θα ξεκινήσω από αυτό, κύριε Πρόεδρε, γιατί νομίζω ότι είναι θέμα λειτουργίας του Κοινοβουλίου και εφαρμογής του άρθρου 35 παράγραφος 5 του Κανονισμού της Βουλής. Δεν μπορεί ο οποιοσδήποτε, είτε λέγεται Αλεξιάδης ή οποιοδήποτε άλλο όνομα έχει, να εφαρμόζει τον Κανονισμό της Βουλής, κατά το δοκούν.

Είναι συγκεκριμένα, αυτά που λέει ο Κανονισμός.

Μας παρουσιάστηκε η Έκθεση. Η Έκθεση, ήταν ελλιπής σε συγκεκριμένα θέματα, τα οποία έθεσα και εγώ και άλλοι Βουλευτές και έχει περάσει ένας μήνας και παραπάνω, ζητούμε απαντήσεις σε θέματα τεχνικού χαρακτήρα. Δεν ζητούμε απαντήσεις, για θέματα που χρειάζεται κάποιος να έχει μεταπτυχιακό από το πανεπιστήμιο ή κάτι άλλο. Και μας προκαλεί εντύπωση, εάν μεν υπάρχει αδυναμία σε ένα μήνα η ΑΑΔΕ που είναι Ανεξάρτητη Αρχή ή η πολιτική ηγεσία του Υπουργείου Οικονομικών, που υποτίθεται τα ξέρει όλα αυτά που ρωτήσαμε, αν υπάρχει αδυναμία να απαντήσει, το ζήτημα είναι πολύ πιο σοβαρό. Αν είναι πολιτική επιλογή να προσβάλλουν το Κοινοβούλιο, την Επιτροπή, εσάς, εμένα και όλους όσους θέσαμε τα θέματα, παίρνει και άλλες διαστάσεις. Δε νομίζω, λοιπόν.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Μου επιτρέπετε, να σας διακόψω, κύριε Αλεξιάδη;

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Τελειώνω, τη φράση, κύριε Πρόεδρε, για να κάνω και την πρόταση.

Εγώ, λοιπόν, θεωρώ, ότι υπάρχει ζήτημα εφαρμογής του Κανονισμού. Θεωρώ, ότι πρέπει να φύγει από εσάς επιστολή και από την Επιτροπή Θεσμών και Διαφάνειας, που ήταν εκείνη την μέρα στη συνεδρίαση και συμμετείχε και έχει αρμοδιότητα σε αυτά τα ζητήματα και πρέπει να ζητήσουμε, σε συγκεκριμένο χρονικό όριο και όχι κάποτε, να δοθούν απαντήσεις.

Το λέω αυτό, διότι δεν μπορεί η Α.Α.Δ.Ε. ή το Υπουργείο Οικονομικών να θέτει πολλές φορές και ασφυκτικές προθεσμίες και καλά κάνει, διότι έτσι ορίζει ο νόμος και όταν ο κανονισμός της Βουλής ορίζει συγκεκριμένα πράγματα, να μη τα τηρεί το ίδιο το Υπουργείο Οικονομικών. Πείτε μου όμως για να συνεχίσω και να μην σας διακόψω.

**ΣΤΑΥΡΟΣ ΚΑΛΟΓΙΑΝΝΗΣ (Προέδρος της Επιτροπής):**Συμφωνώ μαζί σας. Η υπόσχεση που έχω από τον Διοικητή είναι, ότι θα μας καταθέσει το υπόμνημα αυτό με τις απαντήσεις. Μάλιστα το χρονικό διάστημα που είχαμε πει ήταν της τάξεως της μίας εβδομάδας, δέκα ημερών, είμαστε στο όριο ουσιαστικά αυτού του διαστήματος. Εφόσον και στις αρχές της επόμενης εβδομάδας δεν έχουμε το υπόμνημα, θα ξανά επικοινωνήσουμε και δεν έχω καμία αντίρρηση και επιστολή να στείλουμε στην Ανεξάρτητη Αρχή για να μας δώσει απαντήσεις. Θέλω να είμαι απολύτως ξεκάθαρος. Ευχαριστώ.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Σε ό τι αφορά κ. Πρόεδρε τα του νομοσχεδίου στο οποίο δηλώνουμε εξ αρχής ότι πολιτικά είμαστε στη θετική κατεύθυνση δεν έχουμε εμείς τη λογική, του όχι σε όλα και τις διαρκείς αντιθέσεις και αντιπαραθέσεις όπως είχαν άλλα κόμματα στο παρελθόν κι έχουν τώρα, οτιδήποτε θετικό θα το στηρίξουμε στο σημαντικό έργο των τελωνειακών υπηρεσιών.

Σημαντικότατο έργο των τελωνειακών υπηρεσιών όπου και εκτελωνιστές, αλλά και οι τελωνειακοί αντιπρόσωποι παίζουν όπως μαζί με τους τελωνειακούς παίζουν ένα καθοριστικό ρόλο. Αν λοιπόν οτιδήποτε είναι σε θετική κατεύθυνση θα το στηρίξουμε άλλωστε το νομοσχέδιο αυτό είχε ξεκινήσει η επεξεργασία του από την περίοδο της κυβέρνησης ΣΥΡΙΖΑ. Οτιδήποτε θετικό όπως σας είπα θα το στηρίξουμε.

Σε ό, τι αφορά όμως το προηγούμενο θέμα που ζήτησα κύριε Πρόεδρε δεν είναι δυνατόν για ένα τόσο σημαντικό θέμα, δηλαδή, για τη λειτουργία των τελωνειακών υπηρεσιών, για το νομοθετικό πλαίσιο το οποίο συζητάμε, εμείς να συζητάμε εδώ και να νομοθετούμε διάφορα μέτρα και όταν έρχεται η ώρα να ερωτούμε τι γίνεται με την υλοποίηση αυτών των μέτρων, να περνάει ένας μήνας και, για να έχουμε μία απάντηση. Το πιο εύκολο ήταν να καταθέσω μια ερώτηση. Δεν θέλω να ταλαιπωρώ ούτε τις υπηρεσίες Α.Α.Δ.Ε.. Έχουν πολύ πιο σοβαρή δουλειά να κάνουν από το να απαντούν σε γραπτές ερωτήσεις, ούτε τις υπηρεσίες της Βουλής.

Εγώ λοιπόν ξανά φέρνω και απαιτώ και προτείνω να φύγει επιστολή από την Επιτροπή μας, αλλά και από την Επιτροπή Θεσμών και Διαφάνειας με κοινοποίηση το Προεδρείο, τον Πρόεδρο της Βουλής που να ζητάμε σε τακτή χρονική ταυτόχρονο χρονικό όριο. Νομίζω, ότι η έναρξη της συζήτησης στην Ολομέλεια είναι ένα συγκεκριμένο όριο. Να έχουμε απάντηση στα τεχνικά ζητήματα που ζητήσαμε. Δεν ζητήσαμε κάποια μελέτη για αυτά τα θέματα και νομίζω ότι η επικαιρότητα των ημερών, με το ζήτημα της ακρίβειας της αισχροκέρδειας αλλά και της νόθευσης καυσίμων επαναφέρει το ζήτημα αυτό με βίαιο τρόπο στην επικαιρότητα, δηλαδή, τι άλλο πρέπει να κάνουμε για να καταλάβουν κάποιοι στην Καραγεώργη Σερβίας ότι πρέπει να εκπληρώσουν το ρόλο τους και πρέπει να μας φέρουν στοιχεία στη Βουλή γι’ αυτά που ζητάμε. Σε ό, τι αφορά, λοιπόν το ζήτημα αυτό εμείς θα ξαναεπιμείνουμε. Ελπίζω να μη χρειαστεί να τοποθετηθώ για αυτό το ζήτημα ειδικά στην Ολομέλεια αντιλαμβάνεστε, ότι θα είναι κυρίαρχο για εμάς και για εμάς θα είναι υπεκφυγή, αν μέχρι τότε δεν έχει υπάρξει απάντηση ή εάν με οποιονδήποτε τρόπο η απάντηση είναι ελλιπής.

Σε ό τι αφορά τώρα την ουσία του νομοσχεδίου. Όταν χτύπησε μεσάνυχτα της τρίτης το κινητό μου και ήρθε η ένδειξη ότι έχω κάποιο μήνυμα θεώρησα, ότι ξεκίνησε κάτι πολύ ξαφνικό, κάποια πυρκαγιά στη γειτονιά μου κάτι τέτοιο, γιατί τώρα έχουμε και στη Β’ Πειραιά ακόμα πυρκαγιές ή ότι προκηρύχθηκαν εκλογές ή κάτι τέτοιο. Βέβαια μετά κατάλαβα ότι δεν ήταν ένας εφιάλτης στον ύπνο μου η φωτιά. Το καλό το όνειρο θα ήταν να προκηρυχθούν εκλογές αλλά η Νέα Δημοκρατία φοβάται να προκηρύξει εκλογές. Το καταλαβαίνω αυτό. Δεν θα προκηρύξει εκλογές. Υπάρχει φόβος από την Κυβέρνηση να προκηρύξει εκλογές, αλλά μου έκανε εντύπωση όταν είδα το μήνυμα που ήρθε.

Κατ’ αρχάς θέλω να ρωτήσω, δηλαδή, κρατούσαμε κάποιους υπαλλήλους δωδεκάμισι ώρα το βράδυ να κάνουν μια δουλειά την οποία η Κυβέρνηση των αρίστων, το Επιτελικό κράτος και όλα αυτά τα οποία ακούμε κατά καιρούς θα έπρεπε να το κάνει πολύ νωρίτερα; Δεν μπορώ να καταλάβω τον λόγο που δεν έπρεπε να έχει γίνει αυτό το πράγμα έστω νωρίτερα την ίδια μέρα, για ένα ζήτημα στο οποίο υπάρχει και πολιτική συναίνεση και στο κάτω-κάτω είναι ενσωμάτωση οδηγίας και είναι τεχνικά ζητήματα, δεν είναι να έχουμε κάποια πολιτική αντιπαράθεση.

Δωδεκάμισι ώρα το βράδυ ήρθε το email για την πρόσκληση της Επιτροπής και κατατέθηκε το νομοσχέδιο. Εντάξει, είπαμε προχειρότητα ανικανότητα σε κάποια ζητήματα και διάφορα άλλα θα πούμε και στην Ολομέλεια πιο πολλά απ’ αυτά, αλλά νομίζω ότι και πρέπει να υπάρχει μεγαλύτερο χρονικό διάστημα, διότι για τελείως τυπικούς λόγους κατατέθηκε Τρίτη βράδυ στις 12 μισή ώρα το νομοσχέδιο. Μπορεί να κάνω και λάθος αν και 12 και τέταρτο το βράδυ και μπήκε για συνεδρίαση στην Επιτροπή, Πέμπτη απόγευμα στις 4 η ώρα. Νομίζω, ότι πρέπει να προσπαθούμε να επιδιώκουμε για να προστατεύσουμε τον πολιτικό λόγο και τα δημοκρατικά δικαιώματα να έχει ουσία η λειτουργία του Κοινοβουλίου και όχι να μένουν σε κάποιες τυπικότητες που είναι ανούσιες.

Το νομοσχέδιο όπως, ειπώθηκε κατά τον Εισηγητή και σε αυτό θα συμφωνήσω ενσωματώνει στην Ελληνική Νομοθεσία οδηγίες και δεν έχω να πω πολλά πάνω σε αυτό. Συμφωνώ. Θα ανοίξω μόνο εδώ μία παρένθεση επειδή γιορτάζουμε και τα τρία χρόνια της Κυβέρνησης, της Νέας Δημοκρατίας. Να θυμίσω, ότι όταν στο παρελθόν η κυβέρνηση του ΣΥΡΙΖΑ ενσωμάτωνε Ευρωπαϊκές οδηγίες για θέματα του Υπουργείου Οικονομικών, κάποιοι τότε μας κατηγορούσαν για υπερφορολόγηση, έβγαζαν ανούσια δελτία τύπου και μετά όταν έγιναν Κυβέρνηση έκαναν την περίφημη «κωλοτούμπα».

Να θυμίσω δηλαδή, ότι όταν φέραμε τις διατάξεις για το τέλος στην πλαστική σακούλα και μας κατηγορούσαν και μας έλεγαν, ότι είναι υπερφορολόγηση και διάφορα άλλα και ένας από τους 29 άδικους φόρους, είναι μια διάταξη πολύ σωστή που, πολύ ορθά την ψήφισε τότε η Νέα Δημοκρατία που όταν ήρθε κυβέρνηση δε, αύξησε το «τέλος» αυτό.

Εμείς, λοιπόν, όταν έχουμε ενσωμάτωση τέτοιων οδηγιών ειδικά για ένα τέτοιο ζήτημα θεωρούμε, ότι είναι σωστό και θεωρούμε ότι θα πρέπει να στηρίξουμε αυτό το νομοσχέδιο. Το νομοσχέδιο αυτό αναμορφώνει το νομοθετικό, ενσωματώνει την οδηγία, αναμορφώνει το νομοθετικό πλαίσιο της άσκησης τελωνειακής αντιπροσώπευσης και του επαγγέλματος του τελωνειακού αντιπροσώπου, από ό τι είδαμε στη Διαβούλευση είναι υπέρ της συγκεκριμένης αναμόρφωσης, οι σχετικοί φορείς, η ομοσπονδία εκτελωνιστών, ο σύλλογος, ο σύνδεσμος, ο σύλλογος εκτελωνιστών αντιπροσώπων Πειραιώς- Αθηνών και δεν έχουμε σε αυτό να προσθέσουμε κάτι άλλο.

Ένα ζήτημα που θέλουμε να θέσουμε από τώρα και θέλουμε να το δει ο Υφυπουργός Οικονομικών και γενικά η πολιτική ηγεσία του Υπουργείου Οικονομικών, είναι το ζήτημα που σχετίζεται με το άρθρο 36 και με το θέμα της εκπαίδευσης και με την παροχή προτύπου εκπαίδευσης.

Δίνεται δυνατότητα σε μια σειρά από φορείς επαγγελματικούς, εμπορικούς φορείς κ.τ.λ. να κάνουν αυτή την εκπαίδευση. Εγώ θεωρώ, ότι αυτή η εκπαίδευση πρέπει να γίνεται από Δημόσιο φορέα και τη στιγμή που στην Α.Α.Δ.Ε. έχουμε φορολογική και τελωνειακή ακαδημία. Μπορεί να προβλεφθεί, ότι θα γίνεται αυτή η εκπαίδευση παύλα-πιστοποίηση από αυτή την ακαδημία ή εν πάση περίπτωση μόνο από Δημόσιο φορέα. Ξέρουμε όλοι στην Ελλάδα τι σημαίνει λαθρεμπόριο. Ειδικά, τι σημαίνει λαθρεμπόριο καυσίμων. Και στις μέρες μας το γνωρίζουμε και με άλλες διαστάσεις.

Σκεφτείτε ένας επιχειρηματίας, ο οποίος σχετίζεται με αυτή τη δραστηριότητα, να ανοίξει και ένα ΙΕΚ, ένα ΚΕΚ και να δίνει και πιστοποίηση και να εκπαιδεύει γι’ αυτό το ζήτημα.

Άρα, λοιπόν, εμείς προτείνουμε με σαφήνεια να είναι από την φορολογική τελωνειακή ακαδημία της ΑΑΔΕ του Υπουργείου Οικονομικών ή να προβλεφθεί ότι θα είναι μόνο από δημόσιο φορέα.

Δεν έχουμε να πούμε κάτι άλλο, είναι σε θετική κατεύθυνση γενικά το νομοσχέδιο όπως είπα, θέλω όμως να ρωτήσω και θα μιλήσουμε αναλυτικά σε άλλη συνεδρίαση, γιατί υπάρχει πίεση του χρόνου σήμερα και για το άρθρο 52. Πολύ σωστά κάνετε, κύριε Υπουργέ και μειώνετε διάφορους φόρους. Βεβαίως, αρκετοί από αυτούς τους φόρους που μειώνετε αφορούν κυρίως υψηλά και πολύ υψηλά εισοδήματα και περιουσίες και δεν θα επιμείνω να μου δώσετε τα στοιχεία για τον ΕΝΦΙΑ που σας έχω ζητήσει, καταλαβαίνω ότι δεν θέλετε να τα παρουσιάσετε, θα αναγκαστείτε ενόψει εκλογών να τα παρουσιάσετε, όμως. Θέλω να ρωτήσω όμως για το άρθρο 52 σε ό,τι αφορά την εισφορά των πλοίων πρώτης κατηγορίας. Αυτό το άρθρο, με τις λίγες γνώσεις που έχω σε αυτό το αντικείμενο, σημαίνει μείωση φορολογικής επιβάρυνσης σε εφοπλιστές, ναι ή όχι; Και αν σημαίνει μείωση φορολογικής επιβάρυνσης σε εφοπλιστές, νομίζω ότι θα πρέπει να μας εξηγηθεί γιατί τη στιγμή που όπως μας έχει πει ο αρμόδιος Υπουργός Οικονομικών -εγώ δεν έχω κανένα λόγο να τον αμφισβητήσω- δεν υπάρχει δημοσιονομικός χώρος και έχουν ξεραθεί τα λεφτόδεντρα, γιατί μειώνετε κάτι τέτοιο, αλλά παράκληση να διευκρινιστεί, γιατί μπορεί να κάνω και κάποιο λάθος και δεν θέλω να είμαι κακόπιστος.

Σε ό,τι αφορά γενικότερα το ζήτημα του λαθρεμπορίου και της φοροδιαφυγής, θεωρώ ότι τα 3 χρόνια κυβέρνησης της Νέας Δημοκρατίας επιτάσσουν, επιβάλλουν ή προτείνω να κάνουμε έναν καλόπιστο διάλογο, έναν απολογισμό του τι έχει γίνει αυτά τα 3 χρόνια σε αυτούς τους τομείς και είμαι από αυτούς που έχω πει και άλλη φορά ότι πολλά από αυτά τα έργα ή τις δράσεις ή τις πρωτοβουλίες δεν είναι κάτι που μπορεί να ολοκληρωθεί στο χρονικό όριο μιας κυβέρνησης. Θεωρώ ότι είτε με πρωτοβουλία του Υπουργείου Οικονομικών είτε με δική σας πρωτοβουλία, καλό είναι να οργανώσουμε μία συζήτηση σε επίπεδο Επιτροπής Οικονομικών Υποθέσεων απολογισμού τριετίας αυτής της περιόδου. Δεν χρειάζεται να γίνει τον Ιούλιο ή τώρα, αλλά μπορεί να γίνει το επόμενο χρονικό διάστημα και να συζητήσουμε αναλυτικά για αυτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Συμφωνούμε απολύτως.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ωραία και να συζητήσουμε αυτά τα θέματα και να μιλήσουμε και για τα ζητήματα φοροδιαφυγής και λαθρεμπορίου και τα λοιπά.

Πιο αναλυτική ενημέρωση για να μην καταχρώμαι το χρόνο σας σε επόμενη συνεδρίαση της Επιτροπής.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία, ευχαριστούμε πολύ τον κύριο Αλεξιάδη. Ακούσαμε και την πρότασή σας για να γίνει ο απολογισμός. Ο παριστάμενος Υφυπουργός είναι πολύ θετικός σε αυτό. Νομίζω ότι μόνο θετική θα είναι μια τέτοια συζήτηση. Ωραία, θα συνεννοηθούμε λοιπόν.

Ευχαριστούμε πολύ και τον κ. Βεσυρόπουλο και περνάμε στον Ειδικό Αγορητή του Κινήματος Αλλαγής κύριο Σκανδαλίδη. Ελάτε, κύριε Σκανδαλίδη, έχετε το λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε, θα είμαι πάρα πολύ σύντομος.

Έχουμε να συζητήσουμε ένα νόμο που φαίνεται να αφορά κατ’ εξοχήν τεχνικά ζητήματα. Την ενσωμάτωση στην ελληνική νομοθεσία της οδηγίας 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης, την άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις.

Εκ πρώτης όψεως τα θέματα του νομοσχεδίου φαίνονται να μην έχουν κρίσιμα πολιτικά ζητήματα από αυτά που συνήθως απασχολούν τη Βουλή, κατά την αξιολόγηση και την κύρωση των νομοσχεδίων και κατ’ αρχήν η στάση μας είναι θετική.

Ωστόσο, επειδή ο διάβολος και η Νέα Δημοκρατία κρύβονται στις λεπτομέρειες, χρειάζεται η δέουσα προσοχή στις διατάξεις που προωθούν και θέλω να μιλήσω για το τελευταίο άρθρο του νομοσχεδίου, το άρθρο 52.

Θα θέλαμε μια ξεκάθαρη απάντηση για το περιεχόμενο, τη σκοπιμότητα του άρθρου 52 για τη φορολογία των πλοίων από τον κύριο Υπουργό. Τι ακριβώς κάνετε με την προσαύξηση ποσών φόρου και εισφοράς πλοίων πρώτης κατηγορίας του νόμου 27 του 1975; Λέτε ότι αναπροσαρμόζετε τους συντελεστές φόρου και εισφοράς για την πενταετία 2021 έως και 2025 με το ποσοστό προσαύξησης 4% που αναστέλλεται για το έτος 2021, να προστίθεται κατά 2% ετησίως στα ποσοστά των ετών 2024 και 2025, σωστά;

Μπορείτε να τεκμηριώσετε γιατί μεταφέρετε τόσο πίσω αυτή την προσαύξηση; Γιατί κάποιος μικροεπιχειρηματίας που πήρε μια αναστολή φόρου ή την επιστρεπτέα ξεκινάει εντός του 2022 να πληρώνει και οι εφοπλιστές το 2024 και το 2025; Καλά, ξέραμε ότι θα κάνετε οικονομικά ρουσφέτια στην οικονομική ελίτ της χώρας. Τόσο όμως εξόφθαλμα; Αυτό δείχνει ότι η αλαζονεία σας έχει φτάσει σε επίπεδα απερίγραπτα, λόγω της μιντιακής κάλυψης και συγκάλυψης που απολαμβάνετε και φυσικά γιατί οι φόροι που πληρώνουν οι πολίτες στο ταμείο παραμένουν απαράλλακτοι, αλλά οι πλοιοκτήτες μένουν πίσω.

Το λέω αυτό, επειδή οι διατάξεις αφορούν τους ειδικούς φόρους κατανάλωσης σε ενεργειακά προϊόντα και ηλεκτρική ενέργεια, σε αλκοόλη και αλκοολούχα ποτά, σε βιομηχανοποιημένα καπνά. Οι ειδικοί φόροι σε αυτά τα προϊόντα αποτελούν μια κρίσιμη πηγή εσόδων που θεωρητικά αντιστοιχεί σχεδόν στο 15% των φορολογικών εσόδων. Σύμφωνα με το δελτίο μηνιαίων στοιχείων γενικής κυβέρνησης Μαΐου 2022, οι εισπράξεις από τους ειδικούς φόρους κατανάλωσης την περίοδο Ιανουάριος-Μάιος 2022 ήταν 2,6 δισεκατομμύρια, σχεδόν 260 εκατομμύρια ευρώ παραπάνω από το αντίστοιχο πεντάμηνο του προηγούμενου έτους, αύξηση της τάξης του 10%.

Άρα μόνο από αυτό το πεδίο φορολογίας υπήρχε δημοσιονομικός χώρος για μείωση, έστω και προσωρινή των φορολογικών συντελεστών. Μάλιστα, αντίστοιχα, στην ίδια περίοδο η αύξηση των έμμεσων φόρων σε σχέση με την περσινή περίοδο ήταν 2,4 δισεκατομμύρια ευρώ έως σήμερα, ήτοι 25%.

Η κυβέρνηση, βεβαίως, επιλέγει την επιδοματική πολιτική που δεν αποδεικνύεται επαρκής, αλλά εκτιμώ ότι ένας κρίσιμος λόγος που το κάνει αυτό είναι επειδή νιώθει την ανάγκη να πει στους πολίτες, «να εγώ καταβάλλω τα επιδόματα, μη με ξεχάσεις στις εκλογές». Αλλά αυτή η στρατηγική είναι πλέον δοκιμασμένη και αποτυχημένη.

Και ο ΣΥΡΙΖΑ προσπάθησε το 2019 με επιδόματα να κερδίσει τις εκλογές και η Νέα Δημοκρατία, αντίστοιχα, προσπαθεί να κάνει το ίδιο και προβλέπω ότι επίσης θα τιμωρηθεί.

Για το θέμα των τελωνειακών αντιπροσώπων, όπως θα λέγονται πλέον οι εκτελωνιστές, θα διατυπώσουμε την άποψή μας, μετά την ακρόαση των φορέων.

Κλείνω, κύριε Υπουργέ, τα ρουσφέτια σε ελίτ και σε προνομιούχους δεν θα σας βοηθήσουν όσο περιμένετε.

Τελείωσα, κύριε Πρόεδρε, ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Σκανδαλίδης Κωνσταντίνος, Λαμπρούλης Γεώργιος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κ. Σκανδαλίδη.

Το λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Ευχαριστώ κύριε Πρόεδρε. Αρχικά, για το πρώτο μέρος του νομοσχεδίου, η οδηγία αφορά ουσιαστικά την κωδικοποίηση προηγούμενης νομοθεσίας της Ευρωπαϊκής Ένωσης για τους ειδικούς φόρους κατανάλωσης και βέβαια τα συγκεκριμένα άρθρα της οδηγίας που περιλαμβάνει το νομοσχέδιο είναι κυρίως τεχνικού χαρακτήρα, σε σχέση κυρίως με την είσπραξη των ειδικών φόρων για τα προϊόντα που διακινούνται μεταξύ των κρατών μελών της Ένωσης, ωστόσο διατηρούμε τη διαφωνία μας. Γνωρίζετε ότι είμαστε αντίθετοι στους ειδικούς φόρους κατανάλωσης που ως έμμεσοι φόροι είναι εξ ορισμού οι πιο αντιλαϊκοί φόροι που επιβαρύνουν το ίδιο, τα υψηλά με τα χαμηλά, απευθύνονται με τον ίδιο τρόπο στα χαμηλά και τα υψηλά εισοδήματα, άρα είναι πολύ πιο επιβαρυντικά για τα λαϊκά στρώματα και ιδιαίτερα βέβαια στη σημερινή συγκυρία, αυτό που είναι το αναγκαίο και επίκαιρο είναι να συζητάμε για την κατάργηση του ειδικού φόρου κατανάλωσης, ιδιαίτερα στα ενεργειακά προϊόντα, στην ενέργεια και εδώ οτιδήποτε άλλο, οποιοδήποτε άλλο μέτρο εντός όπως λέτε, των επιτρεπτών ορίων της Ευρωπαϊκής Ένωσης, δεν μπορεί στην πραγματικότητα να ανακουφίσει τα λαϊκά νοικοκυριά και βέβαια είναι χαρακτηριστικό αν θέλετε και δείχνει και τις προτεραιότητες της Κυβέρνησης για το δώρο που ήδη έχετε κάνει -δεν είναι καινούργιο- με το νόμο του 2021 κάνατε δώρο στους εφοπλιστές να αναστείλετε την αναστολή της προσαύξησης των φορολογικών τους υποχρεώσεων, τώρα έρχεστε αυτές να τις μεταθέσετε για 2 και 3 χρόνια αργότερα. Άρα εκεί που φαίνεται ότι πάντα υπάρχει για σας φορολογικό περιθώριο και επιτρέπουν τα δημοσιονομικά μεγέθη, είναι όταν πρόκειται να κάνετε διευκολύνσεις και χατίρια στους εφοπλιστές, λες και είναι αυτοί οι πλέον επιβαρυμένοι της ελληνικής κοινωνίας, όταν σήμερα αρνείστε να διευκολύνετε τους αυτοαπασχολούμενους εργαζόμενους, τους μικρούς επαγγελματίες, τους αγρότες, για αυτούς τα χρωστούμενα ζητούνται και με τόκο, για τους εφοπλιστές θα περιμένουμε να λάβουμε το 2024, το 2025 και βλέπουμε.

Τώρα, θα μιλήσω αναλυτικά στις επόμενες συνεδριάσεις για τα υπόλοιπα φορολογικά άρθρα. Θα μείνω κυρίως στο δεύτερο μέρος του νομοσχεδίου, που δεν είναι, αν θέλετε, μια απλή τυπική ενσωμάτωση Οδηγίας, έχει και συγκεκριμένη κατεύθυνση.

Με το παρόν νομοσχέδιο, επιδιώκεται στη παραβατικότητα ο ανακαθορισμός των όρων και των προϋποθέσεων για την άσκηση της τελωνειακής αντιπροσώπευσης, όπως και η ρύθμιση του αντίστοιχου επαγγέλματος, που οι σημερινοί εκτελωνιστές χαρακτηρίζονται ως τελωνειακοί αντιπρόσωποι. Και βέβαια, μπορεί να ντύνεται τις προωθούμενες αλλαγές με την παραπλανητική έκφραση περί εκσυγχρονισμού του επαγγέλματος, όμως, τελικά αυτός ο εκσυγχρονισμός έχει στόχο να βελτιώσει τις συνθήκες εργασίας των αντίστοιχων επαγγελματιών εκτελωνιστών, ή των υπαλλήλων που εργάζονται στα αντίστοιχα εκτελωνιστικά γραφεία; Όπως προκύπτει από τις αντίστοιχες διατάξεις, η απάντηση είναι ολοφάνερη και κατηγορηματικά όχι.

Βέβαια, όπως θα πούμε και παρακάτω, πρόκειται για ένα σχέδιο νόμου που έρχεται σε συνέχεια προηγούμενων παρεμβάσεων που έγιναν το 2013, για την απελευθέρωση στη πραγματικότητα του επαγγέλματος και σήμερα επιδεινώνει ακόμη περισσότερο τις συνθήκες εργασίας και ζωής των εργαζομένων του κλάδου. Άρα, για ποιου είδους εκσυγχρονισμό μιλάει η κυβέρνηση, ποιος ωφελείται απ’ αυτόν; Ο νυν βέβαια και ο ΣΥΡΙΖΑ και άλλα κόμματα, που έσπευσαν να δηλώσουν την πολιτική τους συμφωνία με τη λογική του νομοσχεδίου.

Ουσιαστικά, το σχέδιο νόμου ασχολείται με τη προσαρμογή της ελληνικής νομοθεσίας στις αντίστοιχες ευρωπαϊκές Οδηγίες και Κανονισμούς και δίνει μια περαιτέρω ώθηση στη πλήρη απελευθέρωση του επαγγέλματος του εκτελωνιστή. Από πού προκύπτει αυτή η ανάγκη; Προκύπτει αποκλειστικά από τις ανάγκες του κεφαλαίου σε διεθνή κλίμακα και σχετίζεται ακριβώς με αυτή την απαίτηση για τη μεγαλύτερη ταχύτητα κίνησης των εμπορευμάτων παγκοσμίως, στόχος που βεβαίως αφορά την Ε.Ε. στο σύνολό της, στο πλαίσιο και του διεθνούς ανταγωνισμού, όσο και κάθε ξεχωριστό κράτος-μέλος.

Φυσικά, από αυτές τις πτωχεύσεις δε θα μπορούσε να λείπει και το ελληνικό αστικό κράτος, πόσο μάλλον, αν αναλογιστούμε τον διακαή και διακηρυγμένο στόχο να αναβαθμιστεί το λιμάνι του Πειραιά και όχι μόνο ως πύλη εισόδου εμπορευμάτων στην Ε.Ε.. Μπροστά, λοιπόν, σε αυτόν τον διακαή σας πόθο, ποιοι είναι οι εργαζόμενοι για να μπορούν να ζητάνε διατήρηση και αναβάθμιση των δικαιωμάτων τους; Πάνε και αυτά στο βρόντο.

Πώς επιδρά πιο συγκεκριμένα το σχέδιο νόμου; Από τη μια διευκολύνει τη δραστηριοποίηση των μεγάλων εκτελωνιστικών γραφείων και εταιρειών, που σταδιακά συγκεντρώνουν όλο και μεγαλύτερο μερίδιο της εκτελωνιστικής δραστηριότητας έναντι των αυτοαπασχολούμενων εκτελωνιστών, διαδικασία, βεβαίως, που δεν τη βλέπει καθόλου κοντόφθαλμα η κυβέρνηση. Δεν έχει δηλαδή να κάνει μόνο με την αύξηση της δραστηριότητας και της κερδοφορίας των εν λόγω εκτελωνιστικών γραφείων, βεβαίως και γι’ αυτό κόπτεται, έχει, όμως, να κάνει κυρίως με το γεγονός, ότι εκτιμάται, ότι η συγκέντρωση της εκτελωνιστικής δραστηριότητας διευκολύνει τη ταχύτερη κίνηση του ίδιου του εμπορεύματος. Γιατί πώς θα μπορούσε άλλωστε ένας απλός αυτοαπασχολούμενος εκτελωνιστής να εκτελωνίζει επί εικοσιτετραώρου βάσεως, πότε θα ξεκουράζεται και ακόμη κι αν το έκανε ξεπερνώντας κάθε βιολογικό όριο, πόσες εκτελωνιστικές πράξεις θα μπορούσε να εκτελεί ταυτόχρονα ένας αυτοαπασχολούμενος;

Βεβαίως και γι’ αυτές τις εταιρείες, φροντίζετε, με κάθε τρόπο, την κερδοφορία τους. Πως το κάνετε αυτό; Το κάνετε δίνοντάς τους τη δυνατότητα να δραστηριοποιούνται έχοντας στο ενεργητικό τους έστω και μόλις έναν εκτελωνιστή, έναν δηλαδή που να είναι κάτοχος εκτελωνιστικής άδειας, είτε αυτοαπασχολούμενος είτε μισθωτός, ενώ για τη γραφειοκρατική δουλειά, τους δίνεται τη δυνατότητα να χρησιμοποιούν υπαλλήλους γραφείου, με ότι συνέπειες έχει αυτό στη διεκδίκηση αυξήσεων, μισθών, δικαιωμάτων κλπ., λόγω, βέβαια, μη αναγνωρισμένης εξειδικευμένης εργασίας. Καλά, για ωράριο ούτε λόγος.

Είναι χαρακτηριστικά σε αυτά το άρθρο 29, που διακρίνει τον άμεσο τελωνειακό αντιπρόσωπο ως τον εκτελωνιστή που φέρει και το δικαίωμα υπογραφής και τον εργαζόμενο εκτελωνιστή που λειτουργεί κατ’ εντολή της εταιρείας ή του αυτοαπασχολούμενου εκτελωνιστή και στη παράγραφο 7, δεν προβλέπεται, ότι μια εταιρεία δεν χρειάζεται να έχει έναν εκτελωνιστή, δεν διασφαλίζεται ούτε ο εργαζόμενος ούτε ο αυτοαπασχολούμενος, αυτό που χρειάζεται είναι όλες οι εκτελωνιστικές πράξεις να γίνονται από πιστοποιημένους εκτελωνιστές, είτε αυτοαπασχολούμενους είτε μισθωτούς, ενώ με τη παρούσα διατύπωση, ουσιαστικά αφήνεται ορθάνοιχτο το παράθυρο ώστε να βγάζουν όλη τη δουλειά ανειδίκευτοι υπάλληλοι γραφείου, με αντίστοιχες βέβαια μισθολογικές απολαβές και ο εκτελωνιστής να διατηρεί απλά το δικαίωμα της υπογραφής.

Θα πούμε και στις άλλες συνεδριάσεις, αλλά σε σχέση για παράδειγμα και με τα δικαιώματα, τις υποχρεώσεις και τις ευθύνες των εκτελωνιστών, άμεσων και έμμεσων, διακρίνει βέβαια ο νόμος τη διάταξη της ευθύνης των άμεσων από τους έμμεσους αντιπροσώπους, ωστόσο παραμένουν ευθύνες και στους δύο σε περίπτωση μη νόμιμης εκτελωνιστικής δραστηριότητας. Φυσικά, δεν έχουμε καμία αντίρρηση και θεωρούμε, ότι δεν μπορεί να μην έχει καμία ευθύνη ο εκτελωνιστής για το τι εκτελωνίζει, αν και στη πράξη, αν θέλετε, είναι και αδύνατον να ελέγχει στο σύνολό του τα εμπορεύματα που εμπεριέχονται σε ένα κοντέινερ. Όμως, σε κάθε περίπτωση, θεωρούμε, ότι θα πρέπει να υπάρξει πρόβλεψη, ώστε αφενός στους εργαζόμενους να μην υπάρχει καμία ευθύνη, αλλά αυτή να αποδίδεται στους εκτελωνιστές, γιατί δεν μπορούν οι ίδιοι στη πραγματικότητα να έχουν λόγο και να ελέγξουν το περιεχόμενο και στον εκτελωνιστή αυτή η ευθύνη να αποδίδεται εφόσον αποδειχθεί η παράβαση. Διότι υπάρχουν και σε συνδυασμό με το άρθρο 33, όπου η αναστολή της αδείας προβλέπεται ακόμη και για τις περιπτώσεις που υπάρχει υποψία παράβασης χωρίς να έχουν συγκεντρωθεί στοιχεία από το αρμόδιο όργανο. Υπάρχουν σήμερα περιπτώσεις ανθρώπων, κυρίως αυτοαπασχολούμενων, που μπορεί να δικαιώθηκαν μετά από τρία και τέσσερα χρόνια, όμως, όλο αυτό το διάστημα που ήταν υπό έλεγχο, δεν είχαν το δικαίωμα εργασίας και καταλαβαίνετε αυτό για έναν αυτοαπασχολούμενο τι συνέπειες μπορεί να έχει.

Ταυτόχρονα, για τη παράγραφο 8, θα θέλαμε να μας απαντήσετε, σε σχέση με την αύξηση του ορίου διασάφησης εισόδου εξόδου για τους εφοπλιστές σε αξία εμπορευμάτων 1.500 ευρώ, τι ακριβώς θα κερδίσουν με αυτή την αύξηση οι ιδιοκτήτες πλοίων και τι δώρο κρύβεται, αν θέλετε και πίσω από αυτές τις διατάξεις, όταν έχουμε και το ερωτηματικό, μπορούν ή δεν μπορούν, ένα μεγαλύτερης αξίας εξάρτημα, μηχάνημα, εμπόρευμα, να το κατατμήσουν σε μικρότερα, ώστε να απαλλαγούν, αν θέλετε, να διευκολύνεται η κίνηση μέσω της διαδικασίας αυτή και να απαλλαγούν από τα μεγαλύτερα τέλη; Ακόμα, με το νομοσχέδιο, βολεύεται ταυτόχρονα και μια σειρά ιδιωτικές επιχειρήσεις παροχής πιστοποιήσεων, τα γνωστά ΚΕΚ κλπ., αφού παγιώνεται με το παρόν νομοσχέδιο τη δυνατότητα απόκτησης των αναγκαίων πιστοποιητικών για την άσκηση του επαγγέλματος από αντίστοιχα σεμινάρια, υποβαθμίζοντας τις αναγκαίες κρατικές δομές, που θα έπρεπε να είναι οι μόνες αρμόδιες για να παρέχουν τις πιστοποιήσεις άσκησης του επαγγέλματος, τόσο για την αρχική πιστοποίηση, όσο και για την αναγκαία επιμόρφωση των εκτελωνιστών.

Επί της ουσίας, λοιπόν, πρόκειται για ένα νομοσχέδιο κομμένο και ραμμένο στις ανάγκες του μεγάλου κεφαλαίου, στρέφεται ενάντια στα δικαιώματα των εργαζομένων, μισθωτών και αυτοαπασχολούμενων, που δραστηριοποιούνται στο επάγγελμα της τελωνειακής αντιπροσώπευσης και γι’ αυτό θα το καταψηφίσουμε επί της αρχής. Ταυτόχρονα, καλούμε τους εργαζόμενους και τους αυτοαπασχολούμενους, να απορρίψουν στο σύνολό τους τις πολιτικές αυτές που εντάσσονται στο πλαίσιο της στρατηγικής ενίσχυσης της ανταγωνιστικότητας του κεφαλαίου, γιατί οδηγούν στην ένταση της εκμετάλλευσης για τους μισθωτούς, σε όξυνση του ανταγωνισμού για τους αυτοαπασχολούμενους και κατ’ επέκταση στον εκτοπισμό τους από το επάγγελμα.

Τους καλούμε ακόμα να δυναμώσουν την πάλη τους για την υπεράσπιση και κατοχύρωση των δικαιωμάτων τους, για αξιοπρεπείς μισθούς και εισοδήματα, για αξιοπρεπείς συνθήκες εργασίας. Στον αγώνα τους αυτό δεν θα είναι μόνοι τους. Δίπλα του στέκονται και οι εργαζόμενοι στο λιμάνι του Πειραιά στην Cosco, με τις δικές τους διεκδικήσεις αλλά και οι εργαζόμενοι και αυτοαπασχολούμενοι όλων των κλάδων, που παλεύουν για τα δικά τους δικαιώματα. Σε αυτόν τον αγώνα, το Κ.Κ.Ε., όχι μόνο βρίσκεται στο πλευρό τους, αλλά θα δώσει και όλες του τις δυνάμεις.

Ευχαριστώ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τη κυρία Κομνηνάκα. Το λόγο έχει ο Ειδικός Αγορητής της Ελληνικής Λύσης, κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, αυτό που θα έπρεπε να συζητάμε, δεν είναι οι Οδηγίες της Ευρωπαϊκής Ένωσης, όπως η σημερινή, αλλά νομοσχέδια για την αλλαγή του παραγωγικού μας μοντέλου, για τη στήριξη του πρωτογενούς μας τομέα, της μεταποίησης και της βιομηχανίας, για τη σύνδεση του τουρισμού με την εγχώρια παραγωγή για τον ισοσκελισμό του εμπορικού μας ελλείμματος, το οποίο είναι τεράστιο πρόβλημα, καθώς επίσης, γενικότερα, για την παραγωγή πλούτου.

Ανάλογη ανάπτυξη άλλωστε, όπως η σημερινή, βασισμένη στην κατανάλωση και στα δανεικά. Βιώσαμε πριν το 2009, με τα γνωστά επακόλουθα. Το σημερινό σχέδιο νόμου τώρα, αποτελεί την σχετικά ακριβή, αυτή τη φορά, εφαρμογή μιας κοινωνικής Κοινοτικής Οδηγίας, που αφορά, σε μεγάλο βαθμό, διαδικαστικά θέματα για τον ειδικό φόρο κατανάλωσης και για τις εκτελωνιστικές εργασίες.

Ειδικότερα, στο πρώτο μέρος του και στα άρθρα 1 έως 25, αναδιατυπώνονται κάποια άρθρα του τελωνειακού κώδικα του νόμου 2160 του 2001. Όσον αφορά το πλαίσιο εφαρμογής του ειδικού φόρου κατανάλωσης στα εξής προϊόντα, που αναγράφονται στο άρθρο 2. Πρώτον, στα ενεργειακά προϊόντα και στην ηλεκτρική ενέργεια, που εμπίπτουν στην Οδηγία 2003 96 ΕΚ. Δεύτερον, στην αλκοόλη και στα αλκοολούχα ποτά που εμπίπτουν στις Οδηγίες 92/83/ ΕΟΚ και 92/84/ΕΟΚ, καθώς επίσης, τρίτον, στα βιομηχανικά τριμμένα καπνά που εμπίπτουν στην Οδηγία 2011/64 Ε.Ε. Εδώ, πρόκειται για ένα θέμα με σημαντικές προεκτάσεις, όσον αφορά την εγκληματικότητα και τα διαφυγόντα έσοδα από το λαθρεμπόριο καυσίμων, καπνού και αλκοολούχων ποτών, με διαφορετικά ποσά και σημασία φυσικά.

Πρόσφατα πάντως, στην επιτροπή για τον απολογισμό της ΑΑΔΕ, διαπιστώσαμε το μικρό αριθμό ελέγχων που διενεργούνται στα καύσιμα και ειδικά στις εξαγωγές, ενώ σημειώσαμε πως πρέπει να γίνονται κυρίως στα διυλιστήρια, χωρίς να υποβαθμίζουμε τους ελέγχους στους πρατηριούχους. Η μάστιγα του λαθρεμπορίου καυσίμων είχε επισημανθεί ακόμη και από την τρόικα, στο ξεκίνημα των μνημονίων, όπου σε μία από τις πρώτες εκθέσεις του ΔΝΤ, αν δεν κάνω λάθος στη δεύτερη, αναφερόταν η εντατικοποίηση των ελέγχων εναντίον του λαθρεμπορίου, η οποία θα είχε ως αποτέλεσμα την είσπραξη, τουλάχιστον 190 εκατομμυρίων ευρώ. Έκτοτε, δεν συνέβη στην ουσία απολύτως τίποτα. Λόγια πολλά και πράξεις καθόλου. Με στοιχεία δε του Συνδέσμου Εταιρειών Εμπορίας Πετρελαιοειδών το λαθρεμπόριο καυσίμων εκτιμά το 2011 στα 400 έως 500 εκατομμύρια, όπως θα καταθέσουμε στα πρακτικά, ενώ είχαν αναφερθεί από άλλους απώλειες έως 12 δισεκατομμύρια από το λαθρεμπόριο καυσίμων.

Συνεχίζοντας την Οδηγία ψηφίστηκε στις 19 Δεκεμβρίου του 2019 και έχει εφαρμοστεί στις περισσότερες χώρες της Ευρωπαϊκής Ένωσης, εκτός από την Ελλάδα, την Πορτογαλία, την Ισπανία, τη Λετονία και το Λουξεμβούργο. Περιλαμβάνει τα εδάφη εφαρμογής του ειδικού φόρου κατανάλωσης, όπου είναι μεν τα κράτη της Ευρωπαϊκής Ένωσης, αλλά υπάρχουν κάποιες διαφοροποιήσεις σε υπεράκτια εδάφη στο άρθρο 3, κυρίως της Ισπανίας και της Γαλλίας. Καθορίζεται δε ο χρόνος και ο τόπος, όπου καθίσταται απαιτητός ο ειδικός φόρος κατανάλωσης, ο οποίος δεν είναι απαραίτητα αυτός της εισαγωγής, αλλά της κατανάλωσης στο άρθρο 5. Παρεμπιπτόντως, δυστυχώς η χώρα μας έχει το τέταρτο υψηλότερο ειδικό φόρο κατανάλωσης στη βενζίνη, μεταξύ των κρατών της Ευρωπαϊκής Ένωσης, όπως θα καταθέσουμε στα πρακτικά, στα 0,7 ευρώ το λίτρο, όταν το ελάχιστο των 0,36 ευρώ έχει η γειτονική Βουλγαρία. Επομένως, δεν είναι περίεργο το ότι κάτοικοι και επιχειρήσεις της βορείου Ελλάδος περνούν τα σύνορα, για να προμηθευτούν στη Βουλγαρία καύσιμα, με αποτέλεσμα να χάνουμε μεγάλα ποσά, όπως άλλωστε γενικότερα από τις ελληνικές επιχειρήσεις που έχουν μεταναστεύσει στα βαλκάνια, για φορολογικούς λόγους και για να επιβιώσουν.

Εν προκειμένω, όταν η κυβέρνηση αναφέρεται στις ξένες επενδύσεις θα ήταν πιο σωστό να αφαιρεί ταυτόχρονα τις ελληνικές επιχειρήσεις που έχουν εγκαταλείψει τη χώρα, καθώς επίσης να αναζητάει τρόπους επαναπατρισμού τους. Περαιτέρω, ενδεχομένως οι εισαγωγείς να προσπαθούν να εκτελωνίσουν στη χώρα με το χαμηλότερο συντελεστή, έστω και αν δεν είναι η χώρα εισόδου, η οποία έτσι, χάνει έσοδα. Υπενθυμίζουμε εδώ πως με το ν. 4714 το 2020 και με το άρθρο 61-62 ρυθμίστηκε ως χώρα τιμολόγησης ΦΠΑ, κατά την Οδηγία Ε.Ε. 2018/1910 για τα εισερχόμενα φορτία στην Ευρωπαϊκή Ένωση, είτε η χώρα εισόδου, είτε κάποια άλλη που θα καταναλωθεί, είτε η χώρα με το χαμηλότερο ΦΠΑ. Μπορεί λοιπόν τα εμπορεύματα να εισέρχονται από την Ελλάδα, αλλά επειδή έχει έναν από τους υψηλότερους συντελεστές ΦΠΑ στην Ευρωπαϊκή Ένωση θα μπορούσαν να μην εκτελωνίζονται εδώ, αλλά να μεταφέρονται ενδοκοινωνικά, τράνζιτ δηλαδή, για παράδειγμα στη Γερμανία που είναι χαμηλότερο. Εάν όμως η Ελλάδα μειώσει το ΦΠΑ, τότε ενδεχομένως, τα σημαντικά αυτά προϊόντα θα τιμολογούνταν εδώ, ενώ όλοι μπορούμε να υποθέσουμε τι έσοδα θα είχε η χώρα, εάν εισπράττονται δασμοί επί ενός μεγάλου μέρους των 472 δις των εισερχομένων φορτίων από την Κίνα στην Ευρωπαϊκή Ένωση. Θα πρέπει να ενδιαφερθούμε, γενικότερα, περισσότερο για τα έσοδα και όχι για τις δαπάνες, τουλάχιστον επί των 5 εκατομμυρίων κοντέινερ που έρχονται στον Πειραιά αντί να περνούν τράνζιτ και να εκτελωνίζονται αλλού. Κάτι ανάλογο έχει κάνει άλλωστε η Ιρλανδία, με το χαμηλότερο φορολογικό συντελεστή των επιχειρήσεων, προσελκύοντας τις πολυεθνικές, που αυξάνουν το ΑΕΠ της μειώνοντας τη σχέση χρέους προς ΑΕΠ, κατακόρυφα τα τελευταία χρόνια.

Αυτό που προέχει όμως σήμερα είναι η μείωση του ειδικού φόρου κατανάλωσης, όπως επίσης και του ΦΠΑ για να συγκρατηθεί ο πληθωρισμός και να ανακουφιστεί η οικονομία, ειδικά στη γεωργία, όπου όσον αφορά την ενέργεια αποτελεί το 32% του κόστους της, ενώ έχει επιβαρυνθεί επιπλέον με το πράσινο τέλος Χατζηδάκη. Ευτυχώς πάντως, που για τους γεωργούς μηδενίστηκε ο ειδικός φόρος κατανάλωσης και μειώθηκε στο 6% ο ΦΠΑ στα λιπάσματα, αν και δεν είναι αρκετό με το κόστος που έχουν σήμερα.

Η Οδηγία πάντως 20396/ ΕΚ για τα ενεργειακά προϊόντα που διέπει το παρόν, αφορά καύσιμα κίνησης και θέρμανσης, ενώ παρέχει τη δυνατότητα να φορολογούνται χαμηλότερα όταν χρησιμοποιούνται στη γεωργία, στις κατασκευές επίσης και στις μεταφορές. Η Γερμανία μείωσε τον ειδικό φόρο κατανάλωσης για τρεις μήνες, στον ελάχιστο της Ευρωπαϊκής Ένωσης στα 0,36 ευρώ το λίτρο από 0,65, ενώ άλλες χώρες έχουν αναστείλει εντελώς το ΦΠΑ, ειδικά στα εφόδια και στα τρόφιμα όπως η Πολωνία.

Όσον αφορά τώρα τον ειδικό φόρο κατανάλωσης στα αλκοολούχα, απαλλάσσονται οι μικροί οινοποιοί που παράγουν κατά μέσον όρο κάτω των 1.100 λίτρων ανά αμπελουργική περίοδο, με το άρθρο 18, όπου είναι μεν θετικό, αλλά πρέπει να υπενθυμίσουμε την επιβάρυνση που είχαν τα παραδοσιακά προϊόντα τσίπουρου και τσικουδιάς με το νόμο 4916 του ΄22, με τον οποίο υπήρξε αλλαγή στον τρόπο υπολογισμού του συντελεστή ειδικού φόρου κατανάλωσης και αιθυλικής αλκοόλης στο άρθρο 27. Εδώ είμαστε εντελώς αρνητικοί τότε.

Συνεχίζοντας το νομοσχέδιο, στο πρώτο μέρος του περιλαμβάνονται επίσης οι εξ αποστάσεως πωλήσεις προϊόντων, οι καταστροφές και οι απώλειες προϊόντων, ενώ εξαιρούνται από το καθεστώς του ειδικού φόρου κατανάλωσης τα προϊόντα που καταναλώνονται από τις ένοπλες δυνάμεις. Πολύ σωστά. Εισάγεται επιπλέον η χρήση ηλεκτρονικών εγγράφων, ηλεκτρονική γραφειοκρατία, δηλαδή αυτή τη φορά, η χορήγηση άδειας εγκεκριμένου αποθηκευτή και της φορολογικής αποθήκης, για τη φύλαξη των προϊόντων που υπόκεινται σε ειδικό φόρο κατανάλωσης. Εντούτοις, σημαντικές λεπτομέρειες καθορίζονται με Υπουργική Απόφαση, όπως δυστυχώς σε πολλά άλλα νομοσχέδια.

Το δεύτερο μέρος και τα άρθρα 26 έως 46, αφορά το πλαίσιο άσκησης της τελωνειακής αντιπροσώπευσης και τη ρύθμιση του επαγγέλματος του τελωνειακού αντιπροσώπου, ο οποίος είναι αυτός που διενεργεί τις τελωνειακές διατυπώσεις, που έχει λάβει ειδική άδεια του άρθρου 32 και που έχει καταχωρηθεί στο μητρώο επαγγελματιών τελωνειακών αντιπροσώπων. Οι αντιπρόσωποι αυτοί εποπτεύονται από τις ακόλουθες τρεις τελωνειακές περιφέρειες της χώρας στις οποίες υπάγονται οι άλλοι νομοί. Πρώτον ,από την τελωνειακή περιφέρεια Αττικής με έδρα τον Πειραιά, δεύτερον από τη τελωνειακή Περιφέρειας Θεσσαλονίκης με έδρα τη Θεσσαλονίκη, καθώς επίσης τρίτον, από την τελωνειακή Περιφέρεια Αχαΐας με έδρα την Πάτρα.

Επίσης ορίζεται ως διασαφιστής το άτομο που έχει υποβάλλει στις τελωνειακές αρχές το κατά περίπτωση τελωνειακό παραστατικό ή έγγραφο για τη διεκπεραίωση των τελωνειακών διατυπώσεων στο όνομά του ή το πρόσωπο στο όνομα του οποίου υποβάλλεται το κατά περίπτωση τελωνειακό παραστατικό ή έγγραφο. Καθορίζονται οι όροι διενέργειας τελωνειακών διατυπώσεων από τον τελωνειακό αντιπρόσωπο, η ευθύνη τους έναντι των τελωνειακών αρχών, οι προϋποθέσεις που πρέπει να πληρούν προκειμένου να ασκήσουν το επάγγελμα και οι υποχρεώσεις τους. Τέλος, καθορίζεται η πειθαρχική διαδικασία για τελωνειακούς αντιπροσώπους ανεξάρτητα της ποινικής διαδικασίας με αρμόδιο όργανο το Πειθαρχικό Συμβούλιο Επαγγελματιών Τελωνειακών Αντιπροσώπων στο άρθρο 38, όπου καθορίζεται το τρόπος λειτουργίας του και οι πειθαρχικές ποινές.

Κλείνοντας με το 3ο Μέρος, υπάρχουν διάφορες άλλες διατάξεις που αφορούν την τελωνειακή υπηρεσία στα σύνορα κλπ.. Καλύπτονται επιπλέον οι έλεγχοι για τα παράτυπα διακινούμενη αιθαλική αλκοόλη ή για αλκοολούχα ποτά, όπως σφραγίζονται εγκαταστάσεις από 10 έως 30 ημέρες και όταν διαπιστώνεται πως υπάρχουν, παρασκευάζονται, εμφιαλώνονται ή διατίθενται προϊόντα κατά παράβαση των διατάξεων της τελωνειακής νομοθεσίας. Εντούτοις, οι λεπτομέρειες κανονίζονται ξανά με απόφαση του Υπουργού Οικονομικών, όπως επίσης, οι όροι δημοσιοποίησης των στοιχείων των παραβατών.

Τέλος, ανακαθορίζεται το ισχύον όριο απαλλαγής από το φόρο κατανάλωσης του μίγματος καπνού που περιέχεται στο ηλεκτρικό θερμαινόμενο προϊόν, ενώ επανακαθορίζεται η διαδικασία πληρωμής των αναλογικών τελών χαρτοσήμου και η εισφορά πλοίων πρώτης κατηγορίας του ν. 27/1975. Εδώ, απαιτούνται οι απαντήσεις από τον Υπουργό για τα θέματα που έχουν ήδη αναφερθεί από συναδέλφους. Το Γενικό Λογιστήριο πάντως δεν αναφέρει κάποιο κόστος. Τα υπόλοιπα στη συζήτηση επί των άρθρων.

Ευχαριστώ πολύ .

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ,κύριε Πρόεδρε.

Κύριε Υπουργέ, κυρίες και κύριοι, συζητάμε σήμερα το σχέδιο νόμου του Υπουργείου Οικονομικών για την ενσωμάτωση στην ελληνική νομοθεσία Ευρωπαϊκής Οδηγίας σχετικά με τους ειδικούς φόρους κατανάλωσης τους τελωνειακούς και άλλες φορολογικές ρυθμίσεις.

Κύριε Πρόεδρε, μας στάλθηκε χθες και το και το φέρατε σήμερα στη συζήτηση στην Επιτροπή μας. Είμαστε εδώ από τις 9:30 το πρωί χωρίς καμία διακοπή. Το ένα πέφτει πάνω στο άλλο οι επιτροπές και είναι αδιανόητο αυτό που γίνεται. Χθες, μάλιστα, όλη μέρα είμαστε στην Ολομέλεια, διότι είχαμε τις ομιλίες των πολιτικών αρχηγών μέχρι το βράδυ.

Το ίδιο, όμως, έκανε ο ΣΥΡΙΖΑ που διαμαρτύρεται και εσείς σήμερα συνεχίζετε ακριβώς το ίδιο τροπάριο. Ουσιαστικά, είστε οι δύο πλευρές του ίδιου νομίσματος. Αυτές οι διαδικασίες σούπερ φαστ τρακ μας βρίσκουν πλήρως αντίθετους. Είμαστε ξένοι στη χώρα μας και όλα αυτά μας έρχονται απ’ έξω και ενσωματώνονται στο άψε σβήσε, χωρίς κανένα ουσιαστικό διάλογο στην ελληνική νομοθεσία.

Το παρόν σχέδιο νόμου περιλαμβάνει ετερόκλητες ενότητες διατάξεων του Υπουργείου Οικονομικών, αποτελείται από 52 άρθρα χωρισμένα σε τρία μέρη το 53ο το τέταρτο μέρος είναι η έναρξη ισχύος. Με το μέρος 1ο τα άρθρα 1 έως 25 αναφέρονται στους ειδικούς φόρους κατανάλωσης. Το 2ο μέρος τα άρθρα 26 έως 46 στα θέματα ρύθμισης επαγγέλματος τελωνειακού αντιπροσώπου και το 3ο μέρος τα άρθρα 46 και 52 ρυθμίζουν τελωνειακά και άλλα φορολογικά θέματα.

Ενσωματώνουμε, συνεχώς, λοιπόν, Κοινοτικές Οδηγίες έχουμε γίνει ένα ζόμπι, το ζόμπι στα ελληνικά θα λέγαμε ως νεκροζώντανος. Έτσι ακριβώς είμαστε σήμερα νεκροζώντανοι, ακραία καταβεβλημένοι με παράξενη συμπεριφορά. Βλέπουμε σήμερα το πόσο λανθασμένα και τα τεράστια προβλήματα έχει δημιουργήσει το «ναι σε όλα» στην Ε.Ε. όλα αυτά που γίνονται στην Ελλάδα και στην ίδια την Ε.Ε. και θα αναφέρω δύο παραδείγματα σημερινά και ακραία για να καταλάβουμε.

Το θέμα της ενέργειας στην Ε.Ε.. Πλήρης εξάρτηση από το εξωτερικό, δεν έχουμε ενέργεια στην Ευρώπη, είμαστε πλήρως εξαρτημένοι και τι έχουμε κάνει μέχρι σήμερα; Τίποτα.

Στην αγροδιατροφή στα διατροφικά προϊόντα, στα αγροτικά προϊόντα, πλήρως εξαρτημένοι δεν θα έχουμε να φάμε αν αύριο συνεχιστεί αυτό το θέμα, το βλέπουμε καθημερινά στην Ελλάδα και στην Ευρώπη.

Ως ΜέΡΑ25, λοιπόν, δεν θα συμβάλλουμε στην καταστροφή αυτή. Είμαστε υπέρ μιας δημοκρατικής Ε.Ε. που να υπερασπίζεται και να εξυπηρετεί τα συμφέροντα των πολιτών της και όχι τα ιδιωτικά συμφέροντα των πολύ μεγάλων εταιριών και των λόμπι των Βρυξελών.

Το ελληνικό δημόσιο και το ελληνικό κράτος δεν ελέγχει τις εφορίες, αυτές τις ελέγχει η ΑΑΔΕ. Εμείς, στο ΜέΡΑ25 θα την ονομάζαμε Ανώτατη Αρχή Διοίκηση της Ελλάδος ή τα γερμανικά Kommandantur.

Το ελληνικό δημόσιο, το ελληνικό κράτος δεν ελέγχει ούτε την ΕΛΣΤΑΤ, το ελληνικό δημόσιο το ελληνικό κράτος δεν ελέγχει ούτε το λογισμικό για όλα αυτά τα θέματα. Το ΜέΡΑ25 δεν εμπιστευόμαστε ούτε τη σημερινή κυβέρνηση, ούτε καμία άλλη κυβέρνηση οποιουδήποτε κόμματος ή και κομμάτων της μνημονιακής συναίνεσης σε κανένα τομέα άσκησης πολιτικής.

Αυτό ισχύει και για το ευρύτερο φορολογικό πλαίσιο. Η ενσωμάτωση των Οδηγιών της Ε.Ε. με τροποποιήσεις, αναμορφώσεις και ούτω καθεξής, καθώς και οι όποιες αποσπασματικές δήθεν ρυθμίσεις δεν επιλύουν τα μείζονα προβλήματα της οικονομίας και τις επιπτώσεις τους στη ζωή των ανθρώπων.

Το ΜέΡΑ25 θεωρεί ότι χωρίς την ανάκτηση της δημοκρατικής κυριαρχίας τόσο στον κρατικό μηχανισμό και τη δημόσια περιουσία όσο και στον δανεισμό και τις συναλλαγές, η χώρα θα παραμείνει εσαεί χρεοδουλοπαροικία χωρίς παρόν και χωρίς μέλλον.

Εμείς, κύριε Πρόεδρε, θα καταψηφίσουμε το σημερινό σχέδιο νόμου.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε.

Κυρίες και κύριοι συνάδελφοι. Η κυβέρνηση εμπλουτίζει το θεσμικό και μεταρρυθμιστικό της έργο και θα συνεχίσει να το κάνει μέχρι την τελευταία ημέρα της θητείας της. Σε αυτή την κατεύθυνση κινείται και το σημερινό νομοσχέδιο που έχει δύο κύρια πεδία εφαρμογής.

Το πρώτο αφορά την ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης. Το δεύτερο πεδίο, αφορά στην αναμόρφωση των όρων και των προϋποθέσεων για την τελωνειακή αντιπροσώπευση, αλλά και τους όρους άσκησης του επαγγέλματος του εκτελωνιστή σύμφωνα και με τα όσα ισχύουν στον Ενωσιακό Τελωνειακό Κώδικα.

Καταρχάς, η Οδηγία 2020/262, αποτελεί αναθεώρηση της υφιστάμενης Οδηγίας 2008/118 που περιλαμβάνει ρυθμίσεις, οι οποίες ισχύουν οριζόντια για όλα τα προϊόντα που υπόκεινται σε ειδικό φόρο κατανάλωσης, δηλαδή, ενεργειακά, αλκοολούχα και καπνικά. Ουσιαστικά, με τη συγκεκριμένη Οδηγία καθορίζονται οι όροι και οι διαδικασίες για ζητήματα όπως η παραγωγή, η διακίνηση, η αποθήκευση, η καταστροφή, η εξ αποστάσεως πωλήσεις των εν λόγω προϊόντων και ρυθμίζονται οι λεπτομέρειες σχετικά με τη βεβαίωση, την επιστροφή, τη διαγραφή του φόρου, αλλά και απαλλαγής από τον φόρο. Μέσα από τις διατάξεις που έρχονται προς ψήφιση εισάγονται ρυθμίσεις που διασφαλίζουν περαιτέρω τα δημόσια έσοδα και τις διαδικασίες ελέγχου και διακίνησης των προϊόντων που υπόκεινται σε ειδικό φόρο κατανάλωσης.

Ποιες είναι οι αλλαγές που επέρχονται στο ισχύον θεσμικό πλαίσιο που διέπει τα προϊόντα ειδικού φόρου κατανάλωσης.

Πρώτον. Απλουστεύονται οι τελωνειακές διατυπώσεις για την εξαγωγή αυτών των εν λόγω προϊόντων που προβλέπονται από τον Ενωσιακό Τελωνειακό Κώδικα και των διαδικασιών διακίνησης προϊόντων ειδικού φόρου κατανάλωσης που απορρέουν από την Οδηγία. Για την επίτευξη του στόχου προβλέπεται η διαλειτουργικότητα του πληροφοριακού συστήματος της εξαγωγής και του ενωσιακού συστήματος παρακολούθησης των διακινήσεων των προϊόντων ειδικού φόρου κατανάλωσης. Με αυτό τον τρόπο δημιουργούνται σε πρακτικό επίπεδο ασφαλιστικές δικλείδες, αλλά και ένα πλήρως λειτουργικό σύστημα.

Δεύτερον, καθιερώνεται η ηλεκτρονική παρακολούθηση της ενδοενωσιακής διακίνησης φορολογουμένων προϊόντων ειδικού φόρου κατανάλωσης μέσω του κοινού ενωσιακού πληροφοριακού συστήματος των τελωνείων. Στην περίπτωση της διακίνησης φορολογουμένων προϊόντων ο ειδικός φόρος κατανάλωσης καταβάλλεται εκ νέου στο κράτος μέλος προορισμού και επιστρέφεται στον αποστολέα από το κράτος μέλος της αποστολής. Μέχρι σήμερα, η διακίνηση των συγκεκριμένων προϊόντων γινόταν με χειρόγραφο σύστημα και χειρόγραφες διαδικασίες. Το γεγονός αυτό καθιστούσε μια δύσκολη εξίσωση την παρακολούθηση της διακίνησης αυτών των προϊόντων και σε πολλές περιπτώσεις να καθιστούσε δυσχερή τη διασφάλιση του φόρου.

Με την ηλεκτρονική παρακολούθηση της διακίνησης εντός της Ευρωπαϊκής Ένωσης προϊόντων. Που υπόκεινται σε ειδικό φόρο κατανάλωσης μέσα από το πληροφοριακό σύστημα των τελωνείων όλα αυτά αλλάζουν. Τρίτον, η Ευρωπαϊκή Επιτροπή, καθορίζει πλέον κατώτατα όρια αποδεκτής φύρας, για κάθε κατηγορία προϊόντων ειδικού φόρου κατανάλωσης. Με τη συγκεκριμένη πρόβλεψη θα ισχύουν τα ίδια ελάχιστα όρια φύρας ,για όλα τα κράτη μέλη ανά είδος προϊόντων ειδικού φόρου κατανάλωσης. Οι διατάξεις που περιλαμβάνονται στην οδηγία θα έχουν, καθολική και υποχρεωτική εφαρμογή, για όλα τα κράτη μέλη της Ευρωπαϊκής Ένωσης. Από τις 13 Φεβρουαρίου του 2023 και για το λόγο αυτό προχωράμε στην άμεση, ενσωμάτωσή της στη δική μας νομοθεσία. Κυρίες και κύριοι συνάδελφοι, το δεύτερο μέρος του νομοσχεδίου είναι επίσης, ιδιαίτερα σημαντικό αφού, με αυτόν αναμορφώνονται οι όροι και οι προϋποθέσεις, για την τελωνειακή αντιπροσώπευση και ρυθμίζονται οι όροι άσκησης του επαγγέλματος του τελωνειακού αντιπροσώπου, δηλαδή του εκτελωνιστή. Σύμφωνα και με τα ισχύοντα σε ενωσιακό επίπεδο, ουσιαστικά σε Θεσμικό επίπεδο προχωράμε στην επικαιροποίηση και αντικατάσταση, των ξεπερασμένων από την ίδια την πραγματικότητα διατάξεων του νόμου 7/18 του 1977 περί εκτελωνιστών. Αντικαθιστούμε ένα παρωχημένο Θεσμικό πλαίσιο, με αναχρονιστικές προβλέψεις που δεν καλύπτουν πλήρως το πλαίσιο άσκησης της τελωνειακής αντιπροσώπευσης και ιδίως, του επαγγέλματος των τελωνειακών αντιπροσώπων, δηλαδή των εκτελωνιστών.

Η κυριότερη αλλαγή είναι, ότι καθορίζεται πλέον με σαφήνεια το είδος της ευθύνης που απορρέει αναλόγως του είδους της τελωνειακής αντιπροσώπευσης. Σε ό τι αφορά στην τελωνειακή αντιπροσώπευση θα πρέπει, να αποσαφηνίσουμε ότι αυτή διακρίνεται σε άμεση. Όταν ο τελωνειακός αντιπρόσωπος δηλώνει, ότι ενεργεί στο όνομα αυτού που αντιπροσωπεύει και σε έμμεση όταν ο τελωνειακός αντιπρόσωπος δηλώνει ότι ενεργεί στο δικό του όνομα, αλλά για λογαριασμό αυτού που αντιπροσωπεύει. Αυτό που περαιτέρω επιτυγχάνεται με τις διατάξεις του νομοσχεδίου που συζητάμε σήμερα είναι, ότι εγκαθιδρύεται ένα πλήρες σύστημα απόδοσης ευθυνών. Αυτό σημαίνει, ότι διαχωρίζονται οι όροι άσκησης της τελωνειακής αντιπροσώπευσης και καθίσταται ξεκάθαρη, η ευθύνη που απορρέει ανάλογα με το είδος αυτής. Δηλαδή άμεση ή έμμεση. Και στις δύο περιπτώσεις άμεση ή έμμεση αντιπροσώπευση. Ο τελωνειακός αντιπρόσωπος επέχει ευθύνη, για τα στοιχεία που δηλώνονται στα τελωνειακά παραστατικά και στα συνυποβαλλόμενα δικαιολογητικά δηλαδή, τιμολόγια φορτωτικές κλπ. Καθώς και για την εκπλήρωση των υποχρεώσεων που απορρέουν την τελωνειακή νομοθεσία. Ως προς την τελωνειακή οφειλή στην άμεση αντιπροσώπευση ο τελωνειακός αντιπρόσωπος, ευθύνεται αλληλέγγυα και εις ολόκληρόν με τον αντιπροσωπευόμενο, για την πληρωμή της τελωνειακής οφειλής που γεννάται κατά, την αποδοχή του τελωνειακού παραστατικού. Ενώ στην έμμεση τελωνειακή αντιπροσώπευση ευθύνεται, για την εν λόγω οφειλή μόνο εφόσον γνώριζε ή όφειλε να γνωρίζει, ότι οι πληροφορίες του τελωνειακού παραστατικού ήττων, υποβαλλόμενων εγγράφων ήταν εσφαλμένες. Τέλος ανεξαρτήτως του είδους της αντιπροσώπευσης άμεση ή έμμεση. Ο τελωνειακός αντιπρόσωπος ευθύνεται, για τελωνειακή οφειλή που γεννάται λόγω μη τήρησης υποχρέωσης του αντιπροσωπευόμενου, για παράδειγμα του εισαγωγέα που προβλέπεται από την τελωνειακή νομοθεσία. Υπό την προϋπόθεση πάλι, ότι γνώριζε ή όφειλε να γνωρίζει τη μη πληρωμή της υποχρέωσης και ενήργησε για λογαριασμό αυτού ή έλαβε μέρος στην πράξη, που οδήγησε στη μη τήρηση της υποχρέωσης. Παράλληλα με τις διατάξεις του νομοσχεδίου, όμως επέρχονται και άλλες βασικές αλλαγές στο υφιστάμενο πλαίσιο στις οποίες, περιλαμβάνονται μεταξύ άλλων τα εξής.

Πρώτον, αποσαφηνίζονται οι προϋποθέσεις που πρέπει, να πληρούνται από φυσικό η νομικό πρόσωπο ή ένωση προσώπων, για την εγγραφή στο μητρώο επαγγελματιών τελωνειακών αντιπροσώπων και τη λήψη αδείας προκειμένου, να έχουν τη δυνατότητα να ασκήσουν το επάγγελμα του τελωνειακού αντιπροσώπου. Δεύτερον, στο πλαίσιο της εναρμόνισης με τον Ενωσιακό τελωνειακό κώδικα, δίνεται η δυνατότητα στους τελωνειακούς αντιπροσώπους που ασκούν το επάγγελμα, σε άλλο κράτος μέλος της Ευρωπαϊκής Ένωσης να δραστηριοποιηθούν και στην Ελλάδα, κάτω όμως από συγκεκριμένες προϋποθέσεις. Τρίτον, εναρμονίζεται επίσης με την Ενωσιακή τελωνειακή νομοθεσία, το Θεσμικό και κανονιστικό πλαίσιο, για ζητήματα που αφορούν στην αναστολή, ανάκληση και ακύρωση της άδειας επαγγελματία τελωνειακού αντιπροσώπου. Τέταρτον, καταργούνται οι εξετάσεις που διεξάγονταν μέχρι σήμερα από τα τελωνεία, για την απόκτηση πιστοποίησης επάρκειας εκτελωνιστή. Οι εκτελωνιστές θα πιστοποιούνται, μέσα από ειδικά και σύγχρονα προγράμματα που ειδικά διαπιστευμένους φορείς. Υπάρχει μάλιστα πρόβλεψη για μια διαρκή διαδικασία επιμόρφωσης καθ’ όλη τη διάρκεια, του επαγγελματικού βίου του τελωνειακού αντιπροσώπου.

Κυρίες και κύριοι συνάδελφοι, το νομοσχέδιο περιλαμβάνει, επίσης, μια σειρά λοιπών τελωνειακών και φορολογικών ρυθμίσεων. Πρώτον, την επικαιροποίηση του άρθρου 3 του Εθνικού τελωνειακού κώδικα κατά το μέρος που αφορά τις αρμοδιότητες των τελωνειακών αρχών επί των ρευστών διαθεσίμων. Δηλαδή χρήματα, επιταγές και λοιπά ρευστοποιήσιμα με στοιχεία, που εισέρχονται ή εξέρχονται της Ευρωπαϊκής Ένωσης. Συγκεκριμένα, προστίθεται στα αντικείμενα του τελωνειακού ελέγχου και τα ασυνόδευτα ρευστά διαθέσιμα, για τα οποία θα υπάρχει πλέον υποχρέωση δήλωσης σύμφωνα και με τον σχετικό κανονισμό Ε.Ε. 2018 /1672. Παράλληλα με τη δέσμευση από τις αρμόδιες αρχές, το 100% των ασυνόδευτων ρευστών διαθεσίμων προβλέπεται, κατ΄ αναλογία με τα ισχύοντα για τα ρευστά διαθέσιμα που εισάγονται, από ταξιδιώτες πρόστιμο ίσο με το 25% του ποσού των μη δηλωθέντων ρευστών διαθεσίμων. Για τις περιπτώσεις μη υποβολής ή υποβολής ανακριβούς δήλωσης, για ασυνόδευτα ρευστά διαθέσιμα. Δεύτερον, την εισαγωγή διάταξης για τη σφράγιση καταστημάτων εστίασης και άλλων εγκαταστάσεων όπου παρασκευάζονται, εφυαλώνονται ή διατίθεται στην κατανάλωση λαθραία ή νοθευμένα αλκοολούχα ποτά. Ταυτόχρονα, για την προστασία των καταναλωτών και της Δημόσιας Υγείας, προβλέπει τη δημοσιοποίηση των στοιχείων των παραβατών και των καταστημάτων στην ιστοσελίδα της Α.Α.Δ.Ε. Η εν λόγω διάταξη εισάγεται κατ΄ αντιστοιχία με εκείνη που εισήχθη με το νόμο 47/ 58 του 2020, για τη σφράγιση πρατηρίων σε περιπτώσεις νοθείας καυσίμων και τη δημοσιοποίηση των στοιχείων των παραβατών. Τρίτον, τον ανακαθορισμό των ποσοτικών ορίων απαλλαγής από το φόρο κατανάλωσης, του ηλεκτρικά θερμαινόμενου, προϊόντος καπνού που μεταφέρεται από εισερχόμενους, στη χώρα ταξιδιώτες για προσωπική χρήση ενώ πλέον η απαλλαγή χορηγείται σε τεμάχια και όχι σε γραμμάρια. Με τη διάταξη αυτή ευθυγραμμίζεται, σε μεγάλο βαθμό η εν λόγω απαλλαγή, με τα αντίστοιχα ποσοτικά όρια που καθορίζονται από τον Εθνικό Τελωνειακό Κώδικα, για τα τσιγάρα που μεταφέρονται από ταξιδιώτες κατά, την είσοδό τους στη χώρα είτε, από άλλα κράτη μέλη της Ευρωπαϊκής Ένωσης είτε από τρίτες χώρες.

Τέταρτον, την επέκταση του χρόνου απόδοσης των τελών χαρτοσήμου από 5 ημέρες που είναι σήμερα, μέχρι το τέλος του επόμενου μήνα από την ημερομηνία του εγγράφου, που χαρτοσημαίνεται με σκοπό την απλοποίηση της διαδικασίας και προς διευκόλυνση των υπόχρεων προσώπων. Τώρα για το άρθρο 52, που έχει θίξει και κάνει κάποιες παρατηρήσεις ο κύριος Αλεξιάδης, και ο κ. Σκανδαλίδης. Την τακτοποίηση του ζητήματος της επιβολής και είσπραξης της προσαύξησης κατά 4%, για κάθε έτος εντός της πενταετίας 2021- 2025 του φόρου χωρητικότητας, του νόμου 27 του 1975 και της εισφοράς του νόμου 29 του 1975 για τα πλοία της πρώτης κατηγορίας. Κατόπιν της αναστολής που δόθηκε για το 2021, λόγω της οικονομικής συγκυρίας. Συγκεκριμένα ορίζεται, ότι η προσαύξηση κατά 4% του φόρου και της εισφοράς των πλοίων πρώτης κατηγορίας ή η επιβολή της οποίας ανεστάλη κατά το 2021 θα υπολογιστεί κατά τα δύο τελευταία έτη της πενταετίας ήτοι, κατά το 2024 και 2025.

Κυρίες και κύριοι συνάδελφοι, όπως ανέφερα και στην αρχή της ομιλίας μου, η κυβέρνηση συνεχίζει το μεταρρυθμιστικό και θεσμικό της έργο.

Tο περιεχόμενο του νομοσχεδίου πληροί όλες τις προϋποθέσεις για να αποτελέσει πεδίο ευρείας διακομματικής συναίνεσης. Αυτό, άλλωστε, επιτεύχθηκε στη διαδικασία της διαβούλευσης.

Μάλιστα, σε ό,τι αφορά στις διατάξεις για την άσκηση του επαγγέλματος του εκτελωνιστή, επισημαίνω ότι το περιεχόμενο του νομοσχεδίου διαμορφώθηκε σε μεγάλο βαθμό από μία συλλογική ομάδα εργασίας στην οποία συμμετείχαν και οι εκπρόσωποι της Ομοσπονδίας Εκτελωνιστών Ελλάδος (ΟΕΕ).

Πιστεύω ότι όλα τα κόμματα, όλες οι πολιτικές δυνάμεις θα εκφραστούν με ορθολογικό τρόπο.

Σε κάθε περίπτωση, η κυβέρνησή μας, η κυβέρνηση του Κυριάκου Μητσοτάκη, θα συνεχίσει να υλοποιεί ουσιαστικές, θεσμικές μεταρρυθμίσεις.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ και εμείς τον κ. Υπουργό.

Κυρίες και κύριοι συνάδελφοι, στο σημείο αυτό, ολοκληρώνεται η συνεδρίαση.

Η επόμενη συνεδρίαση, αύριο το πρωί στις 10.00΄, με την ακρόαση φορέων, στην ίδια αίθουσα.

Ευχαριστώ πολύ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αμανατίδης Γεώργιος, Δημοσχάκης Αναστάσιος, Καββαδάς Αθανάσιος, Καλογιάννης Σταύρος, Καράογλου Θεόδωρος, Κελέτσης Σταύρος, Κοντογεώργος Κωνσταντίνος, Μάνη – Παπαδημητρίου Άννα, Πασχαλίδης Ιωάννης, Σαλμάς Μάριος, Σπανάκης Βασίλειος – Πέτρος, Φωτήλας Ιάσων, Αλεξιάδης Τρύφων, Γκιόλας Ιωάννης, Δραγασάκης Ιωάννης, Κόκκαλης Βασίλειος, Παπανάτσιου Αικατερίνη, Αντωνίου Αντωνία (Τόνια), Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

Τέλος και περί ώρα 17.50΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**